**Bude ešte možné tento rok využiť možnosť odkladu plnenia školskej dochádzky a dať dieťa do školy o rok neskôr?**

Zákonom č. 245/2008 Z. Z. z. v znení účinnom od 01. 01. 2021 sa zrušil inštitút odkladu začiatku plnenia povinnej školskej dochádzky ako aj inštitút dodatočného odloženia plnenia povinnej školskej dochádzky.

Zrušenie týchto dvoch inštitútov prináša so sebou mnoho zmien aj v kompetenciách tak riaditeľov ZŠ, ako aj riaditeľov MŠ.

Riaditelia ZŠ, ZŠ s MŠ a spojenej školy s organizačnou zložkou „základná škola“:  
-nesmú už v rámci zápisu detí na plnenie povinnej školskej dochádzky od školského roku 2021/2022 rozhodovať o  žiadosti zákonných zástupcov o odklad začiatku plnenia povinnej školskej dochádzky, pretože sa nielenže tento inštitút zrušil v školskom zákone, ale aj podľa znenia § 5 ods. 3 zákona č. 596/2003 Z. z. účinného od 01. 01. 2021 už o tejto veci nemajú kompetenciu rozhodovať.

**Riaditelia** MŠ, **ZŠ s MŠ** a spojenej školy s organizačnou zložkou „materská škola“:  
- **už zákonným zástupcom detí alebo zástupcom zariadenia pred zápisom na povinnú školskú dochádzku nemôžu odporúčať požiadať o odklad začiatku plnenia povinnej školskej dochádzky,** ale už zákonným zástupcom detí alebo zástupcom zariadenia pred zápisom na povinnú školskú dochádzku **môžu odporúčať len požiadať o pokračovanie plnenia povinného predprimárneho vzdelávania,** **pričom ich musia upozorniť, že k žiadosti o pokračovaní plnenia povinného predprimárneho vzdelávania musia doložiť aj:**

a) písomný súhlas príslušného zariadenia výchovného poradenstva a prevencie,  
b) písomný  súhlas všeobecného lekára pre deti a dorast a  
c) informovaný súhlas zákonného zástupcu alebo zástupcu zariadenia.